  Виталий Пронин Сэрттӥзы-пертчизы шоркарлэсь тужгес сюлмаськытӥсь ужпумъёссэ. Ижысь лэсьтӥськон техникумын егитъёсты визьноданэн тодматскон.Иж паськытаПарламентлэсь нуналзэ муниципалитетъёсын ортчытъян ӟеч сямлы пӧрмиз ни. Кутскон сётэмын вал 2014-тӥ арын Кун Кенешлэн Тӧроез Владимир Невоструев кичӧлтэмъя. Таӵе пумиськонъёслы луыса кылдӥзы ни 11 элькун законъёс, Кун Думае 2 кичӧлтон. Одӥгзэ соос пӧлысь Россилэн парламентаз эскеризы ӵапак 12-тӥ апреле.- Нош кылдӥз вал со Глазовын таӵе ик пумиськон дыръя, - вераз Владимир Невоструев. - Герӟаськемын со атай луон правоен. Оскисько, Ижын ужам бӧрсьы но кылдозы выль малпанъёс-дэмланъёс.Та рад Кун Кенешлэсь нуналзэ Ижын ортчытыны бадӟым муг вал. Вазенгес кылдытэмын Ижлы - Удмуртилэн шоркарезлы - юрттэт сётон сярысь законлы проект. Но Кун Кенешысь депутатъёс умой-умой чаклано кариськизы на: кыӵе со луыны кулэ? Ижын улӥсьёс данъяськыны мед быгатозы, Удмуртилэн шоркараз уло шуыса. Куноос, городэ пырыкузы ик, мед валалозы Удмурт музъем вылэ вуэмзэс.Ижевск туннэ Россиысь тужгес бадӟым 20 городъёс пӧлы пыре. Улӥсез 640 сюрс пала, элькунысьтымы калыклэн 42 процентэз. Арысь аре та лыдпус йылэ, кылем арын, кылсярысь, ог 3 сюрслы ятыргес луиз. Вордско нылпиос, шоркаре кыстӥсько гуртъёсысь егитъёс.- Городэз пӧртэм удысъёс азинто, - вераз Ижлэн йырыз Юрий Тюрин. - Уката бадӟым интызы промышленной предприятиослэн - «Купол», «Калашников» концерн, радиозавод, механикая завод но мукетъёсыз. Кылем арын 330 сюрс квадрат метр улон интыос пуктэмын. Туэ сюресъёсты тупатонлы 604 миллион манет висъяськоз, арлы быдэ 500 миллион манет чакламын ву, шуныт сётон гумыосты выльдонлы...Но городын ӧжыт ӧвӧл сюлмаськытӥсь ужпумъёс. Коркаосты тыро-пыдо тупатъян, спирт суретъёсын вуз каронэз алон, мӧйыослы но ветеранъёслы улон-вылонын юрттэт сётон, нылпиосты утён, дунтэк юридической юрттэт сётон но мукетыз - ваньмыз та эскеремын 8 секциосын.Фабрика потоз ёросъёсыКун Кенешлэн Тӧроез В. Невоструев, Ижлэн йырыз Ю. Тюрин но город Думалэн йырыз О. Гарин ветлӥзы нылпиослы но быдэ вуымтэослы дӥсь вуронъя «Милашка Сьюзи» фабрикае.- 15 ар талэсь азьло семьямы ужбергатон борды басьтӥськиз, - вераз фабрикалэн кивалтӥсез Р. Латыпова. - Та дыр ӵоже, Ижын сяна, вуриськон интыосмы усьтӥськизы  Сарапулын, Можгалан. 230 мурт ужа дорамы. Усьтӥськемын асьме магазинъёсмы.Но азинскись фабрикалэн но вань, пе, сюлмаськонэз - уг тырмо ужасьёс.Вылӥ кивалтӥсьёс ӵектӥзы: оло, фабрикалэсь ёзъёссэ усьтоно со ёросъёсын, кытын калык ужлы ёрме? Соку кык кечез кутыны луоз. Вуриськисьёс удыссэс паськытатыны пумит уг луо.Городысь вылӥ кивалтӥсьёс лыдъяло: та фабрика Ижлэн одӥгез брендэз луыны быгатоз, шоркармес тодмо кароз палэнын но. Солэсь ӟеч вуззэ калык шумпотыса басьтэ.Татын кыда гажанИжлэн, озьы ик Удмуртилэн, быдэс страналэн ӵуказе нуналыз потоз будӥсь кивоштӥсьёсмылэсь. Кыӵе саклык висъяське нылпиос пӧлын вордскем музъемез гажан мылкыд пыӵатонлы?Таин тодматскон вылысь Кун Кенешысь Наукая, дышетонъя, культурая но егитъёсын ужан политикая ялан ужась комиссилэн ёзчиосыз, город администрациысь дышетонъя управлениысь специалистъёс вуылӥзы Ижысь 284-тӥ нылпи садэ, 57-тӥ шор ёзо школае, строительной техникуме но ватсаса тодон-валан сётонъя «Патриот» клубе.284-тӥ нылпи садын нимысьтыз саклык висъяло казакъёслэн культуразылы. Но шоркарын озьы ик вань удмурт, ӟуч, бигер но мукет калыкъёслэн сям-йылолъёсынызы тодматӥсь садъёс.- 17 ар талэсь азьло милям школаямы кадет классъёс кылдӥзы, Ижысь одӥгаз но школаын соос соку ӧй вал на, - веразы 57-тӥ школаысь кадетъёс. - Школамы Россиысь устоосыз 500 школаос пӧлы пыре, ОБЖ урокъёсты ортчытонъя ресурсной центр луэ. Усьтэмын «Равнение на Победу» музеймы.24-тӥ арзэ ни кадет группаос вань лэсьтӥськисьёсты дасянъя техникумын но. Татысь егитъёс мыло-кыдо мыно армие, угось солы дась луо ни.«Патриот» клубын нылпиос, егитъёс, дун тырытэк, ветлыны быгато пӧртэм секциосы, кружокъёсы, татын усьтэмын волонтёръёслэн штабзы. Нош Афганистанын, Чечняын ожмаськемъёслы сӥзем музеязы ӵем вуыло быдэс элькунысьтымы школьникъёс.Наукая, дышетонъя, культурая но егитъёсын ужан политикая ялан ужась комиссилэн кивалтӥсез Ольга Черкасова вылӥ дунъет сётӥз нылпиослы патриотизм мылкыд пыӵатон бордын ужасьёслы. Шуиз: та ужен вань нылпи организациос вырыны кулэ.- Бен, секцимылэн ужаз пыриськемъёс та удысысь тырмымтэосты но пусйизы,  - вераз на Ольга Черкасова, йылпумъянъёс лэсьтыса.  - Соос пӧлысь валтӥсез: патриотизм понна али нокин ӝот-ӝот кыл уг куты, угось та удыс люкемын Россиысь Дышетонъя но наукая но Обороная министерствоос куспын. Озьы ик уг тырмо кадръёс - ватсаса тодон-валан сётон удысэ специалистъёслэн лыктэмзы уггес поты. Талы мугъёс вань: категоризэс будэтыны луонлыкъёс кылдытымтэ, огъя программаос ӧвӧл - дышетӥсьёс ас тодэм-валамзыя ужало - но мукет.Та секцие пыриськемъёс Кун Кенешлы дэмлазы на: пиналъёс, егитъёс пӧлын патриотизм мылкыд пыӵатонлы элькун бюджетысь луэмезъя тросгес коньдон висъяно.Дэмланъёс люкаськизыКун Кенешлы ӵектонъёссы люкаськизы мукет секциослэн но. Ижын газ гумыосты тупатъянъя нимысьтыз программа юнматоно, азинтоно лифтъёсты выльдонэз, капремонтъя программалэсь быдэсъяськемзэ нимысьтыз чакласа возёно - таӵе дэмланъёсыз Экономикаын политикая, промышленностья но инвестициосъя ялан ужась комиссилэн. Автотранспортэз газонъёс, нылпи площадкаос вылэ пуктылыны алӥсь законэз Прокуратура умойтэмен лыдъяз ке но, та ужпумез сэрттыны-пертчыны амалъёс ӵошен утчано - таиз ини Национальной политикая, кышкытлыклэсь утиськонъя, регламентъя но Кун Кенешлэсь ужзэ радъянъя ялан ужась комиссилэн ӵектонэз. 11-тӥ сентябрь сазь нунал мед луоз, кудӟытӥсь юонъёсын вуз кароно  ӧвӧл, шуиз Гурт удысъя, музъем кусыпъёсъя, инкуазь узырлыкъёсъя но инкуазез утёнъя ялан ужась комиссия. 1913-тӥ арын 11-тӥ сентябрь Россиын сазь улон нуналэн ялэмын вал. Огкылын вераса, вань 8 секция ик люказ аслэсьтыз дэмланъёссэ. Соос умой-умой эскеремын луозы Кун Кенешлэн Президиумаз.Нош кутэмын луоз ик-а Ижлы Удмуртилэн шоркарезлы сямен юрттэт сётыны юрттӥсь закон? Ужрадлы йылпумъянъёс лэсьтыкуз, Кун Кенешлэн Тӧроез Владимир Невоструев пусйиз:- Дыртоно ӧвӧл. Закон шоркарлы ватсаса коньдон висъян вылысь гинэ уг эскериськы. Нырысь ик муниципалитет, озьы ик Ижын котькуд улӥсь мед пыриськоз шоркармес азинтонэ. Огъя кужымен гинэ сое чебергес, югытгес карыны быгатом.Законопроектъя Ижлы арлы быдэ ог 640 миллион манет висъяськоз  - татысь калыклэсь лыдзэ лыдэ басьтыса. Сое, пе, нырысь ик кутыны луоз бадӟым проектъёсы - сюресъёсты тупатъянэ, лэсьтӥськонэ, благоустройствое.Элина Кумачёва Туспуктэм: udmgossovet.ru   